paragraph_text: Koncept državljanstva Europske unije uveden je zaključenjem Maastrihtskog sporazuma 1992. godine. "Državljanin unije" je svaka osoba koja ima državljanstvo jedne od država članica Europske unije. Državljanstvo Europske unije ima suplementaran karakter, to jest ono dopunjuje, a ne zamjenjuje nacionalno državljanstvo. Prava i obveze državljana EU ne obuhvaćaju sva prava i obveze svojstvene državljanima država članica, pa se zato ne smije poistovjećivati državljanstvo EU i državljanstvo država članica EU.